कउवा के उड़ला के घमंड रहे, लेकिन ओकर घमंड ओकरा के भरल सभा में लजवा देलस
घमंड त आदमी के खा जाला। घमंडी आदमी कबो सफल ना होखे पावस, आ ना उनका येह संसार में केहू से भरपूर प्यार-दुलार मिल पावेला। हम येही घमंड प एगो कउआ (कौआ) अवरू हंस के कहानी सुनावत बानी।
एक बेर एगो हंस के टोली समुंदर के किनारा-किनारा जात रहे। ओही जगह प एगो कउआ भी मस्ती करत रहे। कउआ में बाड़ा घमंड रहे। उ अपना आगा केहू के कुछूओ ना समझत रहे।
ओह दिन जब कउआ हंस के झुंड देखलस त मजाक उड़ावत कहलस कि, तोहन लोग केतना बढ़िया से उड़त बाड़ लोग, आ उड़ला के अलावे अवरू का करिए का सकता’र लोग, बस फांख फईला के फर-फर उड़ लेबे के बा। अवरू कुछ त तोहन लोग के आवे ना! का तू लोग हमरा निहन खूब तेजी से उड़ सकत बाड़ लोगिन? हमरा निहन करतब तोहन लोग के करे आई?
फीरू कहलस, अरे हम त बेकार में तोहन जना से बोलतानी, भला तोहन लोग के ई कईसे करे आई! तोहन लोग त खाली फांख फड़फड़ा के उड़े जाने ल जा। तोहन लोग का जनब जा कि आखिर उड़ल का कहाला?
हंस मे जवन सभले बुढ़ रहे, उ ध्यान से कउआ के बात सुनलस आ कहलस - सुन के बहुते खुशी भईल कि तोहरा बहुत कुछ करे आवेला बाकि येह प तू घमंड जन कर। घमंड त बढ़िया-बढ़िया आदमी के नाश क देला, तू त कउआ ही हव!
हंस के बात सुन कउआ खिसिया के बोललस, 'हम घमंड-फंड ना जानीला। अगर तोहन लोग में से केहू हमार मुक़ाबला क सकता, त हमरा सोझा आवे, आ हमरा के हारा के देखावे’।
कउआ के ललकार सुन हंस ओकरा संगे लड़े के तैयार भईले। एगो हंस आगे आईल आ कहलस कि, अपना आप प एतना घमंड कईल बढ़िया नईखे। हम तोहार चुनौती स्वीकार करतानी, बोल का करे के बा?
कउआ आ हंस के झुंड के सहमति से प्रतियोगीता तय भईल, आ इहों तय भईल कि प्रतियोगिता दु बेर में होई। पहीला बेर में कउआ आपन करतब देखाई आ जईसे-जईसे उ करी ठीक ओही तरे हंस के करे के पड़ी।
प्रतियोगिता शुरू भईल, कउआ आपन एक से बढ़ के एक करतब देखावे लागल। कबो जमीन के छुअत ऊपर उड़ जाय, त कबो गोल-गोल घूमे लागे। हंस एह तरे ठीक से करे ना पावे त कउआ हंस के मजाक उड़ावे लागे।
कउवा कहलस, हम त पहीले ही कहत रही कि तोहन लोग के कुछूओ ना करे आई।
अब हंस के बारी आईल। अबकी बेर जईसे हंस करी ठीक ओही तरे कउआ के करे के रहे। हंस आपन उड़ान भरलस आ एकदम सीधा समुंदर के ओर उड़ल। कउआ भी हंस के पीछे-पीछे उड़े लागल। हंस के सीधा उड़त देख कउआ कहलस ई कवन उड़ान हटे, सीधा-सीधा। ईहो उड़ान भला कवनों उड़ान हटे। अब हमरा बुझा गईल तू बड़ाका बुरबक बाड़े।
कउआ के बात के अनसुना करत, हंस चुप-चाप उड़त रहे। हंस उड़त-उड़त जमीन से काफी ऊपर चल गईल, संगे-संगे कउआ के उड़-उड़ के हालत खराब भ गईल रहे, अब कउआ के बक-बक भी बंद हो गईल रहे। कउआ अब बुरी तरह से थाक गईल रहे। येतना थाक गईल रहे कि ओकरा एक मिनट भी हवा में रहल मुश्किल होत रहे आ पियास से जान भी जात रहे।
कउआ, हंस के खेल समझ गईल। कहलस, हमरा के माफ कर, हमरा से बहुते बड़ गलती भ गईल बा। आज तू हमार आँख खोल देल। अब से हम कबो घमंड ना करब। कउआ के ई बात सुन हंस नीचे जमीन प आ गईल, संगही कउआ भी आईल। ओकरा अपना घमंड प बड़ा पछतावा भईल। कउआ सभ हंस से माफी मांग, उड़ के चल गईल।
एहितरे, हमनी के इंसान के भी कबहू घमंड ना करे के चाही, काहें कि हर इंसान में कवनों ना कवनों खूबी जरूर होखेला। कुछ लोग आपन खूबी जान लेले त कुछ लोग जिनगी भर ना जाने पावेले।
जरूरत बा अपना अंदर के खूबी के जाने के आ ओह खूबी के सही उपयोग करे के, ना कि कउआ निहन घमंड करे के। अगर कउआ निहन घमंड करे के त हमनियों के कबहु केहू के सोझा शर्मिंदा होखे के पर जाई।
त बताई जा का शर्मिंदा होखल निक लागी?
mag_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva awa_Deva bho_Deva bho_Deva bho_Deva bho_Deva bho_Deva bho_Deva